รัฐบาลพร้อมช่วยเหลือผู้ประสบอุทกภัยอย่างเต็มที่ หลังน้ำลดให้จังหวัดเร่งสำรวจความเสียหายเยียวยาทุกด้าน
วันนี้ (28 ก.ย. 62) เจ้าประคุณสมเด็จพระมหาธีราจารย์ (ปสฤทธ์ เขมงุกโร) กรรมการมหาเถรสมาคม เจ้าอาวาสวัดยานนาวา ในฐานะประธานคณะกรรมการฝ่ายสาธารณะสงเคราะห์ ของมหาเถรสมาคม และนายเทวัญ ลิปตพัลลภ รัฐมนตรีประจำสำนักนายกรัฐมนตรี พร้อมด้วยคณะ เดินทางมาที่หอประชุมประชาวาริน อำเภอวารินชำราบ มอบถุงยังชีพ จำนวน 600 ชุด ให้กับประชาชนที่ประสบภัยน้ำท่วม พร้อมตรวจเยี่ยมให้กำลังใจผู้ประสบภัย ณ จุดพักพิงชั่วคราว          จากนั้นเดินทางไปถวายกัปปิยภัณฑ์พระสงฆ์ สามเณร ที่วัดเสนาวงศ์ และวัดหายโศก และรับฟังรายงานผลการสำรวจวัดที่ประสบอุทกภัยในเขตพื้นที่ 7 จังหวัดภาคอีสาน ได้แก่ จังหวัดขอนแก่น , ร้อยเอ็ด , มุกดาหาร , อำนาจเจริญ , ยโสธร , ศรีสะเกษ และอุบลราชธานี และมอบเงินช่วยเหลือค่าจัดการศพผู้เสียชีวิตจากสาธารณภัยแก่ญาติผู้เสียชีวิต ในพื้นที่จังหวัดยโสธร , ศรีสะเกษ , อำนาเจริญ และอุบลราชธานี ณ วัดมหาวนาราม อำเภอเมืองอุบลราชธานี          รัฐมนตรีประจำสำนักนายกรัฐมนตรี เปิดเผยว่า นายกรัฐมนตรีกำชับให้ทุกภาคส่วนช่วยเหลือประชาชนอย่างเต็มที่ ภายหลังจากน้ำลดจะเร่งทำการสำรวจเพื่อช่วยเหลือเยียวยาทุกด้าน เช่น บ้านเรือน พื้นที่การเกษตร วัด รวมทั้งกรณีผู้เสียชีวิต ตามหลักเกณฑ์ที่กำหนด          สำหรับจังหวัดอุบลราชธานี ในขณะนี้ระดับน้ำในแม่น้ำมูลลดลงอย่างต่อเนื่อง และมีพื้นที่ประสบภัยน้ำท่วมในระดับสูงเหลือเพียง 3 อำเภอ คือ อำเภอเมืองอุบลราชธานี , วารินชำราบ และสว่างวีระวงศ์#รัฐมนตรีประจำสำนักนายกรัฐมนตรี #รัฐบาล #ช่วยเหลือผู้ประสบอุทกภัย #สำนักข่าวกรมประชาสัมพันธ์ #NNT #ILOVETHAILAND